ΓΡΑΠΤΗ ΕΡΩΤΗΣΗ E-2564/98

υποβολή: Irene Soltwedel-Schäfer (V) προς την Επιτροπή

(1 Σεπτεμβρίου 1998)

Θέμα: Μονάδα αποτέφρωσης ειδικών αποβλήτων στο Μπημπεσχάιμ ( Έσση, Γερμανία)

Πως έχει κατάσταση στα κράτη μέλη όσον αφορά τα επικίνδυνα απόβλητα (ειδικά απόβλητα), και συγκεκριμένα:

1. Ποιες ήταν οι ετήσιες ποσότητες για το διάστημα 1993-1997;

2. Ποιες είναι οι υπάρχουσες ή σχεδιαζόμενες δυναμικότητες επεξεργασίας ή αποτέφρωσης, και ποιο το μέγεθος των χώρων απόθεσης;

3. Ποιες είναι οι διαθέσιμες δυναμικότητες, σε τόννους ετησίως;

4. Ποιο είναι το μέγεθος των εξαγωγών σε άλλες χώρες, σε τόννους ετησίως;

5. Ποιο είναι το μέγεθος των εισαγωγών από άλλες χώρες, σε τόννους ετησίως;

6. Ποιες είναι οι στρατηγικές πρόληψης και αξιοποίησης (υπάρχουσες και σχεδιαζόμενες);

7. Ποιές οδηγίες, ποιοί κανονισμοί και ποιά σχέδια υφίστανται από την Επιτροπή για την αποφυγή των ειδικών αποβλήτων στην Ευρώπη;

8. Ποιές οδηγίες, ποιοί κανονισμοί και ποιά σχέδια υφίστανται από την Επιτροπή για την αξιοποίηση των ειδικών αποβλήτων στην Ευρώπη;

Απάντηση της κας Bjerregaard εξ ονόματος της Επιτροπής

(3 Νοεμβρίου 1998)

Στατιστικά στοιχεία για την παραγωγή επικίνδυνων αποβλήτων και άλλων αποβλήτων, για την υγειονομική ταφή και για τους αποτεφρωτές στα κράτη μέλη, καθώς και για τις εισαγωγές και εξαγωγές επικίνδυνων αποβλήτων, περιέχονται στο έγγραφο "Το περιβάλλον της Ευρώπης: μια δεύτερη αξιολόγηση", του Ευρωπαϊκού Οργανισμού Περιβάλλοντος (1998). Στοιχεία για την ακόμη ελεύθερη δυναμικότητα διάθεσης δεν υπάρχουν. Περαιτέρω στοιχεία για τις εισαγωγές και τις εξαγωγές αποβλήτων περιέχονται στα παραρτήματα της πρώτης έκθεσης(1) σχετικά με την εφαρμογή του κανονισμού του Συμβουλίου (ΕΟΚ) 259/93 για την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(2). Τα στοιχεία αυτά δεν δημοσιεύθηκαν μαζί με την έκθεση, λόγω του όγκου τους, πλην όμως η Επιτροπή ευχαρίστως θα τα διαθέσει, εφόσον της ζητηθούν.

Η οδηγία 91/156/ΕΟΚ της 18ης Μαρτίου 1991 περί τροποποιήσεως της οδηγίας 75/442/ΕΟΚ σχετικά με τα απόβλητα(3) ορίζει ότι τα κράτη μέλη θα θεσπίσουν μέτρα για την προαγωγή της πρόληψης ή του περιορισμού της παραγωγής αποβλήτων καθώς και του επιβλαβούς χαρακτήρα τους (ιδίως, με την ανάπτυξη καθαρών τεχνολογιών και καθαρών προϊόντων) καθώς και για την ανάκτηση των αποβλήτων (ιδίως μέσω της επαναχρησιμοποίησης και της ανακύκλωσης). Η διάταξη αυτή εφαρμόζεται σε όλα τα απόβλητα, και η εμπράγματη εφαρμογή της αποτελεί ευθύνη των αρχών των κρατών μελών, μέσω της θέσπισης προγραμμάτων για τη διαχείριση των αποβλήτων. Στο πλαίσιο αυτό, η Επιτροπή παραπέμπει στην έκθεση εφαρμογής των τεσσάρων οδηγιών που αφορούν τα απόβλητα, η οποία δημοσιεύθηκε το 1997(4).

Σχετικά με τις ειδικές κατηγορίες επικίνδυνων αποβλήτων, η οδηγία 91/157/ΕΟΚ, όπως τροποποιήθηκε από την οδηγία 93/86/ΕΟΚ της 4ης Οκτωβρίου 1993 σχετικά με τις στήλες και τους συσσωρευτές που περιέχουν ορισμένες επικίνδυνες ουσίες(5), περιέχει μέτρα τα οποία έχουν επιπτώσεις στην πρόληψη παραγωγής αποβλήτων και στην ανακύκλωσή τους. Οι οδηγίες 96/59/ΕΚ της 16ης Σεπτεμβρίου 1996 για τη διάθεση των πολυχλωριωμένων διφαινυλίων και των πολυχλωριωμένων τριφαινυλίων (PCB/PCT)(6) και 75/439/ΕΟΚ της 16ης Ιουνίου 1975 περί διαθέσεως των χρησιμοποιημένων ορυκτελαίων(7) επηρεάζουν επίσης τη διαχείριση των επικίνδυνων αποβλήτων.

Η Επιτροπή αναγνώρισε, στην ανασκόπηση της κοινοτικής στρατηγικής για τη διαχείριση των αποβλήτων, ότι οι κοινοτικές επιδόσεις στην πρόληψη της παραγωγής αποβλήτων δεν είναι ικανοποιητικές. Προκειμένου να προωθηθεί η αρχή της πρόληψης παραγωγής αποβλήτων, ιδίως όσον αφορά τα επικίνδυνα απόβλητα, η Επιτροπή υιοθέτησε πρόταση οδηγίας για τα οχήματα που βρίσκονται στο τέρμα του κύκλου ζωής τους(8), στις 9 Ιουλίου 1997, με ειδικά μέτρα για την πρόληψη της παραγωγής αποβλήτων καθώς και του επιβλαβούς χαρακτήρα τους, καθώς και για την ανακύκλωση των εν λόγω αποβλήτων. Τέλος, εξεδόθη στις 23 Ιουλίου 1998 ανακοίνωση για την ανταγωνιστικότητα της βιομηχανίας ανακύκλωσης(9). Αποβλέπει στην προαγωγή της ανακύκλωσης και στη βελτίωση της ανταγωνιστικότητας της ανακυκλωτικής βιομηχανίας. Η Επιτροπή προτείνει ευρύ φάσμα βασικών δράσεων, που θα συζητηθούν σε σχετικό με την ανακύκλωση Φόρουμ.

(1) COM(98)475 τελικό.

(2) ΕΕ L 30 της 6.2.1993.

(3) ΕΕ L 78 της 26.3.1991.

(4) COM(97)23 τελικό.

(5) ΕΕ L 264 της 23.10.1993.

(6) ΕΕ L 243 της 24.9.1996.

(7) ΕΕ L 194 της 25.7.1975.

(8) COM(97)358 τελικό.

(9) COM(98)463 τελικό.